
BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul comun asupra proiectului de Lege privind aprobarea Ordonanţei de urgenţă a Guvernului nr.134/2021 pentru aprobarea Acordului de împrumut (Mecanismul de redresare şi rezilienţă) dintre Comisia Europeană şi România, semnat la Bucureşti la 26 noiembrie 2021 şi la Bruxelles la 15 decembrie 2021, trimis Comisiei pentru buget, finanțe și bănci și Comisiei pentru politică economică, reformă și privatizare, pentru dezbatere pe fond, în procedură de urgență, prin adresa nr.PLx.1/2022, Camera Deputaţilor fiind prima Cameră sesizată. 
În raport cu obiectul şi conţinutul său, proiectul de Lege face parte din categoria legilor ordinare.
	VICEPREȘEDINTE,
	PREȘEDINTE,

	
	

	Sebastian-Ioan BURDUJA
	Costel Neculai DUNAVA

RAPORT COMUN
asupra proiectului de Lege privind aprobarea Ordonanţei de urgenţă a Guvernului nr.134/2021 pentru aprobarea Acordului de împrumut (Mecanismul de redresare şi rezilienţă) dintre Comisia Europeană şi România, semnat la Bucureşti la 26 noiembrie 2021 şi la Bruxelles la 15 decembrie 2021
În conformitate cu prevederile art. 95 și art.117 alin (3) din Regulamentul Camerei Deputaţilor, republicat, cu modificările și completările ulterioare, Comisia pentru buget, finanţe şi bănci și Comisia pentru politică economică, reformă și privatizare au fost sesizate pentru dezbatere pe fond, în procedură de urgență, cu proiectul de Lege privind aprobarea Ordonanţei de urgenţă a Guvernului nr.134/2021 pentru aprobarea Acordului de împrumut (Mecanismul de redresare şi rezilienţă) dintre Comisia Europeană şi România, semnat la Bucureşti la 26 noiembrie 2021 şi la Bruxelles la 15 decembrie 2021.
Conform prevederilor art. 75 din Constituţia României, republicată, şi ale art. 92 alin.(8) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este prima Cameră sesizată.

La dezbaterea proiectului de Lege s-a avut în vedere avizul favorabil al Consiliului Legislativ. 
Proiectul de Lege supus dezbaterii are ca obiect de reglementare aprobarea Acordului de împrumut (Mecanismul de redresare şi rezilienţă) dintre Comisia Europeană şi România, semnat la Bucureşti la 26 noiembrie 2021 şi la Bruxelles la 15 decembrie 2021, în valoare de 14.942.153.000 EUR. Sumele împumutului vor fi disponibilizate în 10 tranşe, în baza îndeplinirii de partea română a jaloanelor şi ţintelor în cadrul reformelor şi investiţiilor asociate împrumutului, astfel cum sunt prevăzute în Anexa la această Decizie. Comisia Europeană va disponibiliza o prefinanţare de 13% din împrumut (cca. 1,84 mld. EUR), după intrarea în vigoare a Acordului. Prefinanţarea va fi dedusă procentual din valoarea Tranşelor care vor fi disponibilizate ulterior din împrumut, până la compensarea în totalitate a acesteia, România putând însă solicita accelerarea compensării prefinanţării prin deducerea unor sume mai mari din Tranşa/Tranşele uterioare. În situaţia în care sumele din prefinanţare nu pot fi justificate până la data de 31 decembrie 2026, acestea vor fi rambursate Comisiei Europene, după cum va stabili Comisia Europeană. 

În conformitate cu prevederile art.62, 64 și 131 alin.(1) din Regulamentul Camerei Deputaţilor, republicat, cu modificările și completările ulterioare, membrii Comisiei pentru buget, finanțe și bănci și cei ai Comisiei pentru politică economică, reformă și privatizare au examinat proiectul de Lege menţionat mai sus, în şedinţe separate, cu prezență fizică și online. 

Membrii Comisiei pentru politică economică, reformă și privatizare au examinat proiectul de Lege în ședința din data de 8 februarie 2022. La ședința comisiei, din numărul total de 18 membri au participat la dezbateri 17 deputaţi.
Membrii Comisiei pentru buget, finanțe și bănci au examinat proiectul de Lege în ședința din data de 8 februarie 2022. La ședința comisiei, deputații și-au înregistrat prezența conform listei de prezență.

La dezbaterile proiectului de lege au participat, în calitate de invitați, domnul Lucian-Ovidiu Heiuș – secretar de stat în cadrul Ministerului Finanțelor și doamna Boni Florinela Cucu – director general al Direcţiei Generale pregătire ECOFIN, asistență comunitară și relații financiare internaționale în cadrul Ministerului Finanțelor.
În urma examinării proiectului de lege şi a opiniilor exprimate, deputații celor două comisii au hotărât cu majoritate de voturi, să propună plenului Camerei Deputaţilor, un raport comun de adoptare a proiectului de Lege privind aprobarea Ordonanţei de urgenţă a Guvernului nr.134/2021 pentru aprobarea Acordului de împrumut (Mecanismul de redresare şi rezilienţă) dintre Comisia Europeană şi România, semnat la Bucureşti la 26 noiembrie 2021 şi la Bruxelles la 15 decembrie 2021, în forma prezentată de Guvern.

În raport cu obiectul şi conţinutul său, proiectul de Lege face parte din categoria legilor ordinare.

